‘હવે પશુઓ પણ ચોકલેટનો આનંદ માણી શકશે, અમૂલ દ્વારા પશુઓ માટે ‘ચોકલેટ’ જેવી ચાટણ ઇંટ તૈયાર કરવામાં આવી છે. જે મીઠું અને વિવિધ ખનીજ તત્વોમાંથી તૈયાર કરવામાં આવી છે. ગભાણમાં પશુઓ આગળ એક દોરી સાથે ચાટણ ઇંટ લટકાવવાની રહેશે જેથી જ્યારે પણ પશુઓને જરૂર પડે ત્યારે ઇંટ ચાટીને તેનો આસ્વાદ માણી શકશે. જેના કારણે પશુઓમાં મીઠાની તેમજ ખનીજ તત્વોની ઉણપ દૂર થવા સાથે પાચનશક્તિમાં વધારો થશે. તેમજ દૂધ ઉત્પાદનમાં પણ વધારો થશે.’ એમ અમૂલ ડેરી અને ગુજરાત કોઓપરેટિવ મિલ્ક માર્કેટિંગ ફેડરેશન લિ.-જીસીએમએમએફના ચેરમેન રામસિંહ પરમારે જણાવ્યું હતું.